ועדת הכספים, כנסת 17, פרוטוקול מספר 167, 2006-11-08 09:00

יעקב ליצמן: בוקר טוב.

יעקב ליצמן: אני פותח את הישיבה.

יעקב ליצמן: נושא הישיבה: המלצות הוועדה הציבורית-מקצועית לבחינת השתתפות בהוצאות ראש הממשלה ובת זוגו.

יעקב ליצמן: בזמנו, פנו אלי מלשכת ראש הממשלה לסדר את נושא זכויות רעיית ראש הממשלה.

יעקב ליצמן: זה היה מפוזר בכל מיני דרכים ואופנים והדברים לא היו ברורים.

יעקב ליצמן: לכן הם פנו אלי - כפי שיש זכויות לראש ממשלה, לעשות זכויות לאשת ראש ממשלה.

יעקב ליצמן: מיניתי ועדה מאוד מכובדת של 3 אישים דגולים, יורם גבאי יו"ר הוועדה, גבריאלה שלו, ויעקב נאמן.

יעקב ליצמן: הם הגישו לנו את המסקנות בסוף יולי.

יעקב ליצמן: לא מצאתי לנכון, בגלל המלחמה, לדון במסקנות הללו ודחינו את זה להיום.

יעקב ליצמן: לפני שנשמע את המסקנות של הוועדה, ברור לי שזה נכון היה לעשות דברים מסודרים.

יעקב ליצמן: אני לא יודע אם זאת ועדה חד פעמית, או שאפשר להשאיר אותה.

נורית אלשטיין: אפשר להשאיר.

יעקב ליצמן: אם יהיה משהו נשאיר את ההרכב של הוועדה, למרות שאני לא צופה שיהיו שינויים.

יעקב ליצמן: ברגע שוועדה מכובדת ממליצה, אני חושב שצריך לקבל את זה, על אף שצריך לקבל אישור של ועדת כספים.

יעקב ליצמן: בכל אופן, בינתיים אנחנו נשאיר את זה על שולחן העבודה.

יעקב ליצמן: אני מודה לכם על העבודה המאומצת שעשיתם, עבודה מכובדת.

יעקב ליצמן: כפי שאמרתי, אני אשאיר את הוועדה על אש קטנה, על אף שאני לא חושב שבקרוב נזקק לה עוד פעם, אלא רק אם פה ושם יתעוררו דברים.

ראובן ריבלין: בזמנו הקמנו את הוועדה בזמנו וביקשנו מהאנשים הנכבדים לשמש בעבורנו כממליצים.

ראובן ריבלין: אני חושב שכל גוף ציבורי שממנה ועדה, מחובתו הראשונית, אלא אם כן שיש דברים יוצאי דופן, לאמץ את המלצות הוועדה.

ראובן ריבלין: אני מביע את דעתי זאת בצורה הברורה ביותר וביקשתי כך לומר.

יעקב ליצמן: לגבי ההצבעה, אגיד לכם את האמת.

יעקב ליצמן: אם במהלך הדיונים יגיעו אנשים אז נצביע.

יעקב ליצמן: אם זה ייקח עוד הרבה זמן, אני לא חושב שכדאי לחכות לעוד חברי כנסת כי נאמר לי שיש פקקים.

יעקב ליצמן: אני מניח שאנשים יגיעו במהלך הדיון.

יורם גבאי: שלום רב.

יורם גבאי: הוועדה ביקשה לדון בעיקר בעניין מיסוד הזכויות על מנת שלא ייוצרו אי בהירויות, תקציביות ופורמאליות לגבי זכות זאת או אחרת.

יורם גבאי: המישור המרכזי של הוועדה זה מיסוד.

יורם גבאי: אפשר להתווכח על נקודות כאלה ואחרות, אבל המיסוד הוא מאוד חיוני.

יורם גבאי: במישור השני, הוועדה קיבלה את העמדה של היועצת המשפטית של הכנסת, וגם ראתה בזה נכון, לא למסד מעמד מיוחד לאשת ראש ממשלה.

יורם גבאי: עשינו גם בדיקה באמצעות הכנסת, בדיקה בינלאומית, ונמצא שאין מיסוד של המעמד הזה.

יורם גבאי: מצאנו גם לנכון שאין מקום למיסוד ממשלתי.

יורם גבאי: אבל מאחר וגם הייעוץ המשפטי תאם את העמדה הזאת וגם הוא אמר שאין זה בסמכותנו למסד את המעמד אלא בחקיקה ראשית, נוצרה למעשה פחות או יותר עמדה תואמת.

יעקב ליצמן: האם ההמלצות שהגשתם כוללות מצב הפוך, שראש ממשלה היא גברת?

יורם גבאי: כן.

יורם גבאי: אנחנו לקחנו את זה כאופציה ריאלית.

ראובן ריבלין: כתוב: "כל אשר תאמר אליך שרה, שמע בקולה".

יעקב ליצמן: אם התורה אומרת את זה לשרה פעם אחת, סימן שכל פעם לא, אלא רק שם, זה הכלל.

יורם גבאי: ברגע שקיבלנו את שתי ההחלטות העקרוניות האלה, עברנו לנקודות שבהן הקריטריון הוא די ברור.

יורם גבאי: כאשר אשת ראש הממשלה היא במסגרת הפעילות של ראש הממשלה, ביחד איתו, הזכויות ניתנות, אבל באופן עקרוני אין שום זכות שנגזרת מפעילות שלה בלבד, שלא בהקשר של ראש הממשלה.

יורם גבאי: ההמלצות, תואמות את העיקרון הזה.

יורם גבאי: זה גם לגבי כלכלה, דהיינו, זה כל הזכויות שנגזרות הן מבית ראש הממשלה הרשמי והן מהבית הפרטי, במקרה שיש כזה.

יורם גבאי: הן לגבי ביגוד והוצאות להופעה ייצוגית – כאן לשניהם יש תקרה שקבענו לגביה סכום.

יורם גבאי: ישנם גם שירותים נוספים, שראינו אותם כחלק ממסגרת העבודה של ראש הממשלה, ושאשת ראש הממשלה היא במסגרת אותה עבודה.

יורם גבאי: זה כולל שירותי הסעה, שקיימים גם היום ולמעשה מיסדנו אותם ושירותי משרד, שקיימים היום, אבל אנחנו אישרנו הוצאה כספית עד 2 משרות מלאות, במסגרת הפעילות שלה כאשת ראש הממשלה.

יורם גבאי: כך גם לגבי דואר.

יורם גבאי: כל ההקלות הקודמות הן בפטור ממס מלא.

יורם גבאי: מה שלא מצאנו לאשר הם נושאים שבהגדרה שלנו הם מה שקרוי "פעילות שלה שלא במסגרת פעילות ראש הממשלה".

יורם גבאי: כלומר, נסיעות לחו"ל, שזה למעשה מרכיב מרכזי.

יורם גבאי: גם אם, נניח, תהיה הזמנה לאשת ראש הממשלה, כאשת ראש ממשלה, ללא ראש הממשלה, מצאנו לנכון לא לאשר את זה, כי אז זה יוצר סטטוס משלה עצמאי וזה מה שיוצר את כל הדילמה של המיסוד.

יורם גבאי: אם היא נוסעת כאשת ראש הממשלה בלבד, אז השאלה מה עם מבקר המדינה, מה עם הביטוח, ועוד שאלות רבות.

יורם גבאי: במקרה שרוצים לעשות את זה, זה חייב להיות ממוסד כמעמד אשת ראש הממשלה, וזה, כאמור, לא קיים, וגם לא מצאנו לנכון לא להמליץ על זה.

יורם גבאי: גם שאר הדברים נגזרים מזה.

יורם גבאי: למשל, מתנות ספציפיות, שהיא נותנת כאשרת ראש הממשלה, לא צורך להכיר בזה, כי, שוב, זה מעמיד אותה במעמד רשמי שלא קיים בחוק ולכן גם אין אפשרות לעשות בקרה עליו ואין אפשרות להפעיל אותו.

יורם גבאי: אותו דבר עיתונים, ספרים ושכר לימוד שנגזרים מהפעילות שלה ולא במסגרת מה שנקרא "עיתונים בלשכת ראש הממשלה".

יורם גבאי: כלומר, אני אומר שאם הכנסת, או הממשלה תרצה בעתיד לשנות את המגמה הזאת, היא צריכה לקבל החלטה אסטרטגית שקובעת מעמד רשמי לאשת ראש הממשלה, לעגן את זה בחוק, ואז תיגזר מזה מסקנה.

יורם גבאי: מאחר שגם ניתחנו את ההשוואה הבינלאומית, אני צריך להדגיש שהוועדה בהחלט לא ראתה בחיוב את נושא המיסוד, ולכן הצד הפורמלי החוקי והצד של עמדת הוועדה תאם פחות או יותר.

ראובן ריבלין: האם התייחסתם לפרוטוקול כדבר שמחייב, למרות כל הדברים שאתה סייגת?

ראובן ריבלין: יש דבר שנקרא פרוטוקול.

ראובן ריבלין: אם למשל ראש ממשלה נוסע לביקור בארץ מארחת ואליו מתלווה רעייתו, משום שהפרוטוקול בא ומדבר על ראש המדינה ורעייתו וראש הממשלה המוזמן ורעייתו, זה דבר שהוא על פי פרוטוקול.

ראובן ריבלין: באחד מהמפגשים יש חילופי מתנות, דבר שהוא על פי הפרוטוקול.

ראובן ריבלין: ואז אשת ראש המדינה המארחת נותנת מתנה לאשת ראש המדינה האורחת.

ראובן ריבלין: אמרת שבאופן עקרוני אין אפשרות ושאתם לא ממליצים למסד מצב שבו אשת ראש הממשלה יכולה לתת מתנות, אגב ביקורה.

ראובן ריבלין: אבל הפרוטוקול הוא חלק מההוויה של חיינו ביחסים הבינלאומיים.

יורם גבאי: לגבי זה יש לה את הזכות.

ראובן ריבלין: צריך להדגיש את זה כי ברגע שאתה אוסר על אשת ראש ממשלה לתת מתנות - - -

עידית צ'רנוביץ: על פי ההמלצות היא לא זכאית לתת מתנה.

יעקב ליצמן: אבל הם אומרים שלא, כאן כולם אומרים שזה אפשר.

עידית צ'רנוביץ: אנחנו סבורים, וכך המלצנו שכן לאפשר לה לתת מתנות.

יעקב ליצמן: גם הם אומרים כך, אז מה הויכוח?

נורית אלשטיין: חבל לפתוח את זה בכלל.

נורית אלשטיין: הרי המתנה נקנית על ידי לשכת ראש הממשלה.

יעקב ליצמן: למה הויכוח הזה?

יעקב ליצמן: אנחנו אומרים שאפשר.

ראובן ריבלין: אולי היית עסוק בניהול הישיבה ולא שמעת מה הוא אמר.

ראובן ריבלין: מה שהוא אמר, אינו עולה בקנה אחד עם מה שאומרים עכשיו.

ראובן ריבלין: הוא אמר בצורה מפורשת שהדבר אסור.

ראובן ריבלין: הוא לא מציע להקנות לאשת ראש הממשלה אפשרות לתת מתנות.

ראובן ריבלין: גם לי יש פקפוקים בקשר לזה כי לפעמים אשת ראש הממשלה היא מארחת את אשת אחד מהמבקרים בארץ, כי משרד החוץ חושב לנכון כי כך מן הראוי לעשות.

נורית אלשטיין: עומד סכום לרשות הבית.

שלומית ברנע: לכאורה אין מחלוקת שראוי שאשת ראש הממשלה, תיתן במקרים המתאימים מתנות.

יעקב ליצמן: האם מקובל עליך מה ששני חברי ועדה אומרים?

יעקב ליצמן: שמבחינת המסקנות שלהם, אפשר לתת מתנות.

יעקב ליצמן: תגידי לי כרגע באיזה סעיף את נאחזת ומגיעה למסקנה הזאת.

שלומית ברנע: במסגרת הנושאים שלגביהם ממליצה הוועדה להיענות לפנייה - אני מפנה לעמודים 3 ו-4 שמפרטים את הנושאים שלגביהם המליצה הוועדה להיענות לפנייה.

שלומית ברנע: נושאים אלה אינם כוללים את סוגיית המתנות.

שלומית ברנע: לעומת זאת, בעמוד 5 למטה, נאמר במפורש שהוועדה המליצה שלא להיענות לפנייה בנושא המתנות.

שלומית ברנע: לכן, אין כן משהו שאפשר ללמוד ממנו במשתמע שכן נאמר מפורשות שבנושא המתנות הוועדה לא המליצה להיענות.

יעקב ליצמן: רבותי, כדי להסיר כל ספק.

יעקב ליצמן: רובי, בוא נהיה כרגע ביחד, וגם גלזר.

יעקב ליצמן: תשמעו, אם אני מבין כאן, על דעת כולם, שאין בעיה בזה שאשת ראש ממשלה תוכל לתת מתנה, אני לא רואה שום בעיה שאם זה לא ברור, אז להכניס את זה לנוסח.

יעקב ליצמן: אני מציע שאת הנוסח אתם תעשו אחרי הישיבה, כאשר אנחנו כוועדה אומרים שזה ברור שאשת - - -

ראובן ריבלין: אני מציע להם להיוועץ ביועצים המשפטיים וביועצים המנהליים.

ראובן ריבלין: לתת את זה בצורה גורפת זה פתח.

ראובן ריבלין: לתת את זה בצורה גורפת זה דבר שהוא לא כל כך טוב.

ראובן ריבלין: הוא יכול להוביל למחוזות – אני לא מתאר לעצמי שיהיה ראש ממשלה, בוודאי אשת ראש ממשלה, שבכלל יחשבו בדרך כזאת, אבל כתוב - - -

יעקב ליצמן: רובי, אני רוצה לאשר את זה היום ואני לא רוצה לפתוח את כל העניין הזה.

ראובן ריבלין: אנחנו מסמיכים את היועצים המשפטיים שלנו.

יורם גבאי: אנחנו מבינים את הכוונה ואין חילוקי דעות.

יעקב ליצמן: יש לי שאלה שהיא לא על סדר היום – אשת הנשיא.

נורית אלשטיין: הוא ב"ניגוד עניינים".

ראובן ריבלין: אני מתחייב שלעולם אני לא אהיה לעולם אשת הנשיא.

יעקב ליצמן: יכול להיות שגם שם צריך לעשות משהו דומה.

ראובן ריבלין: זה כל מי שבא במגע ביחסיה הבינלאומיים של מדינת ישראל.

ראובן ריבלין: זאת יכולה להיות יושב ראש הכנסת ורעייתו או יושבת ראש הכנסת ובעלה.

ראובן ריבלין: יש דברים שהם בפרוטוקול.

יעקב ליצמן: האם בנושא מתנות יש הבדל בין ראש הממשלה לנשיא?

שלומית ברנע: לא, בשני המקרים מדובר על כך שביסוד החוק ההסמכה היא לתת משכורת לאותו נושא משרה.

שלומית ברנע: תשלומים אחרים שישולמו לו.

שלומית ברנע: זה אותו ז'רגון במדויק.

יעקב ליצמן: אני רוצה להיות פייר עם החברים, אני לא אעשה את זה כמחטף.

יעקב ליצמן: אני לא אעשה את זה היום, אבל רבותי, אני מפנה רשמית את השאלה אליכם.

יעקב ליצמן: אני מודיע לוועדה שאני רוצה תשובה גם לזה.

יעקב ליצמן: יכול להיות שבאחת הישיבות אני אעשה גם לגבי אשת הנשיא.

ראובן ריבלין: אני מציע להתייעץ עם הנשיא בעניין זה.

יעקב ליצמן: היות שזה לא היה על סדר היום אני לא דן בזה עכשיו.

יעקב ליצמן: אני נותן לכם לעשות את זה בדיון אחר כך.

שלומית ברנע: לשם היעילות, אני רוצה להפנות את תשומת הלב שבנוהל משרד ראש הממשלה בעניין המתנות נאמר כך: "מתנות שינתנו על ידי ראש הממשלה או בן זוגו באירועים רשמיים או ממלכתיים ימומנו על ידי אוצר המדינה.

שלומית ברנע: מתנות אשר ניקנו על ידי ראש הממשלה בכל אירוע אחר, לא ימומנו על ידי אוצר המדינה, אלא אם מדובר באירוע אשר אליו מוזמן ראש הממשלה במסגרת תפקידו וכאשר הסיבה העיקרית להשתתפות ראש הממשלה לאירוע אינה אישית או פוליטית.

שלומית ברנע: המתנה אשר תמומן על ידי אוצר המדינה באירוע, שכאמור, אינו רשמי, תהיה בעלת ערך סמלי בעיקרו כגון ספר או מגן עם הקדשה, ובכל מקרה לא יעלה שוויה" - - -

ראובן ריבלין: איפה זה כתוב?

שלומית ברנע: בנוהל משרד ראש הממשלה.

ראובן ריבלין: מצוין, זה בסדר גמור.

עידית צ'רנוביץ: מה בדיוק הסיכום?

עידית צ'רנוביץ: האם יובהר נושא המתנות?

עידית צ'רנוביץ: אנחנו לא מדברים על הסמכה גורפת למתנות.

יעקב ליצמן: אנחנו אומרים שצריך אבל אנחנו רוצים, היות שזה פה ויכוח אם זה ברור, על אף שעל דעת כולם שכן, על מנת שיהיה ברור שכן, אנחנו מסמיכים אתכם לעגן את הנוסח בהתאם למה שהבנו בוועדה.

יעקב ליצמן: אם תהיה החלטה, זה יהיה בתוך ההחלטה.

ראובן ריבלין: אני מציע, לגבי האמור בעמוד 5, שכותרתו: "נושאים שלגביהם ממליצה הוועדה שלא להיענות לפנייה", זה במקרים שהם חורגים מהנוהל שבו מדובר.

נורית אלשטיין: לא, אנחנו לא מעגנים את הנוהל.

ראובן ריבלין: אחרת זאת סתירה מיני וביי.

נורית אלשטיין: אנחנו נכתוב את זה ברחל בתך הקטנה.

יעקב ליצמן: רובי, לנו זה כל כך ברור, למה צריך להיכנס לזה?

סמדר אלחנני: עסקתי בנושאים האלה כל כך הרבה שנים.

סמדר אלחנני: בעצם אני רואה את זה עכשיו לראשונה.

יעקב ליצמן: זה מונח שם 4 או 5 חודשים.

סמדר אלחנני: אני רוצה להזכיר לכם שהסעיף בהחלטה: "המדינה תעמיד לרשות ראש הממשלה מעון בירושלים והוא ינוהל על חשבון אוצר המדינה".

סמדר אלחנני: לכן אני לא מבינה למה צריך להיכנס לפרטים כאלה?

יעקב ליצמן: כי על זה ביקשתי את העבודה.

סמדר אלחנני: יש פה בעיה.

סמדר אלחנני: אם מעמידים רכב שהוא לא במסגרת לשכת ראש הממשלה, מי ישלם את שווי ההכנסה מרכב צמוד?

יורם גבאי: אמרנו שיש פטור ממס בכל מקרה.

יעקב ליצמן: רגע סמדר - - -

סמדר אלחנני: יש פה עניין של לתת דברים פטורים ממס.

סמדר אלחנני: זה נוגד את כל רוח הוועדה.

יעקב ליצמן: לא משנה.

יעקב ליצמן: סמדר, זה שאת חולקת, את יכולה להגיד את דעתך.

יעקב ליצמן: זה לא על דעת הוועדה אבל את יכולה לומר את דעתך.

יעקב ליצמן: אבל זה שאת אומרת לו על מס הכנסה זה מוגזם.

סמדר אלחנני: יורם גבאי ואני עברנו כל כך הרבה דברים ביחד בקשר לפטורים ממס.

סמדר אלחנני: הדבר הבא, לגבי מתנות.

סמדר אלחנני: אני לא יודעת למה צריך להיכנס לדבר הזה.

סמדר אלחנני: הרי חזקה היא שהמתנות הן מתנות רשמיות.

סמדר אלחנני: מה זה משנה אם בן הזוג של ראש הממשלה המכהן הוא השליח?

נורית אלשטיין: זה מה שיורם אומר, זה מה שאומרת הוועדה.

נורית אלשטיין: המתנות ניתנות מטעם ראש הממשלה.

סמדר אלחנני: היא פשוט סוחבת אותן.

סמדר אלחנני: אם זה מתנות רשמיות לפי כללים מקובלים, המתנות נקנות על ידי לשכת ראש הממשלה לאירועים רשמיים.

סמדר אלחנני: למה צריך לפרט את זה?

יעקב ליצמן: ביקשתי פירוט על מנת שלא יהיו פירושים ופרשנות.

יעקב ליצמן: מה שיותר מפורט זה יותר טוב.

יעקב ליצמן: אם היו כותבים לי שורה אחת הייתי אומר: "למה לא פירטתם?".

ראובן ריבלין: אני אתן לך דוגמא שתכניס אותך למצוקה.

ראובן ריבלין: אשת ראש הממשלה נוסעת לחוץ לארץ יחד עם בעלה בשליחות לביקור ממלכתי.

ראובן ריבלין: יש לה תכנית נפרדת משלה, כאשר ראש הממשלה נמצא בדיונים מדיניים, אשת ראש הממשלה הולכת לבקר ילדים עם מוגבלויות.

ראובן ריבלין: מלווים אותה 7 אנשי ביטחון.

ראובן ריבלין: האם היא יכולה, כהכרת תודה בשם המדינה, לתת להם מתנות שנקנות על ידי משרד ראש הממשלה?

יעקב ליצמן: על זה הם אומרים שכן.

ראובן ריבלין: אני אומר לך שמה שכתוב פה - - -

יעקב ליצמן: לזה הסמכנו אותם.

יורם גבאי: זה עניין של ניסוח.

סמדר אלחנני: יש פה גם העסקת עובדים לפי בחירת ראש הממשלה.

סמדר אלחנני: הם עובדי הלשכה?

סמדר אלחנני: הם עובדי משרד ראש הממשלה?

סמדר אלחנני: המעסיק הוא משרד ראש הממשלה?

יורם גבאי: כן.

סמדר אלחנני: אתה פשוט מגדיל את התקן במשרד ראש הממשלה.

יעקב ליצמן: תודה רבה.

יעקב ליצמן: אני חושב שהגזמת.

יעקב ליצמן: עם כל הכבוד, אני חושב שהגזמת.

יעקב ליצמן: זה לא תקציב המדינה שאנחנו דנים.

יעקב ליצמן: רבותי, זה תקציב המדינה, עובדי המדינה, הכל על השולחן.

יעקב ליצמן: את לא מטיפה להם מוסר למה הם מגדילים.

יעקב ליצמן: אם יש לך טענה אליהם לכי לקובי הבר, לא כאן.

סמדר אלחנני: עוד דבר אחד.

סמדר אלחנני: יש פה עניין של השלכות רוחב.

יעקב ליצמן: אין לזה השלכות רוחב כי זה ועדה מיוחדת.

יעקב ליצמן: זה לא אנחנו מחליטים על רוחב.

סמדר אלחנני: יש השלכת רוחב אחת שאני אביא אותה כדוגמה והיא אשת הרב הראשי שמקבלת פניות.

יעקב ליצמן: כל הנושא של הרב הראשי אני מתכוון לבדוק את זה, את כל הרבנים הראשיים, דרך ועדה מיוחדת, אולי.

יעקב ליצמן: אני עומד להתייעץ עם החברים כאן.

יעקב ליצמן: תורידי את זה, זה לא שייך לכאן.

ניסן סלומינסקי: לגבי הביגוד.

ניסן סלומינסקי: אולי אני לא מבין בזה, 45,000 שקלים לשנה?

ניסן סלומינסקי: זה נראה סביר?

ניסן סלומינסקי: לי אין מושג.

יורם גבאי: כן, זה לשניהם, בדקנו את הנושא.

ניסן סלומינסקי: כדי שאוכל להצביע, רפרפתי בזה אבל לא קראתי את זה כי רק עכשיו אני רואה.

ניסן סלומינסקי: האם יש נושא מרכזי שדנתם בו לפני כן, שמתחבא מתחת לזה?

יעקב ליצמן: לא, אין שום דבר מתחת.

יעקב ליצמן: הם אפילו לא קיבלו הנחיות מאף אחד כאן, כולל מיושב הראש, מה להחליט ומה לא להחליט.

יעקב ליצמן: אני אגיד לך את האמת?

יעקב ליצמן: קיבלתי את זה ביולי, ולא עברתי על זה עד היום.

ניסן סלומינסקי: אין איזה נושא ספציפי שמי שלא היה בהתחלת הישיבה - - -

אורית נוקד: חבל שלא העברת לנו.

יעקב ליצמן: זה היה מונח כאן כי לא הבאתי את זה לדיון.

יעקב ליצמן: לא הבאתי את זה לעיון בגלל המלחמה.

אורית נוקד: חבל, היינו יכולים לעיין בזה.

יעקב ליצמן: אני חייב להגיד לכם.

יעקב ליצמן: זה היה על סדר היום, הורדתי את זה.

יעקב ליצמן: זה היה ידוע שזה מונח כאן כי זה היה כבר פעמיים על סדר היום, אם אני לא טועה.

חיים אורון: בעוד שעה יש פה העברה תקציבית של 40 מיליון שקל, נקדיש לזה פחות זמן.

חיים אורון: די כבר.

ראובן ריבלין: יש ועדה ציבורית ואנחנו צריכים לקבל - - -

יעקב ליצמן: מי בעד המלצות הוועדה הציבורית-מקצועית לבחינת השתתפות הוצאות ראש הממשלה ובת זוגו, כאשר הסמכנו את הוועדה להבהיר ולחדד ולפרש יותר, כפי שהיה מקובל כאן על דעת כולם, לגבי המתנות של אשת ראש הממשלה באירועים רשמיים.

יעקב ליצמן: מי בעד ירים את ידו?

יעקב ליצמן: מי נגד?

יעקב ליצמן: הצבעה בעד – רוב נגד – אין נמנעים – אין ההצעה לקבל את המלצות הוועדה הציבורית-מקצועית לבחינת השתתפות בהוצאות ראש הממשלה ובת זוגו, נתקבלה.

יעקב ליצמן: אושר, תודה רבה.